HRVATSKI ŠAHOVSKI SAVEZ

Cijenjeni gospodine predsjedniče, dopredsjedniče, članovi Izvršnog odbora,

ugodno sam iznenađen razvojem događaja, sadržajem i tijekom posljednje sjednice Izvršnog odbora održane 20.08.2018. u Zagrebu.

Prije svega,drago mi je što je došlo do pomirbe nekoliko ključnih članova Izvršnog odbora i uvjeren sam da ih toj pomirbi nisu vodili isključivo lukrativni razlozi.

Posebno me se dojmio dio rasprave u kojoj se hvalila organizacija, sada već legendarnog natjecanja, u Poreču. Svima nama briljantna organizacija tog međunarodnog natjecanja u organizaciji HŠS-a postati će zasigurno svjetionik i putokaz za osmišljavanje budućih ovakvih međunarodnih natjecanja.

Drago mi je što je riješen krucijalni problem Hrvatskog šaha a to je pitanje uvećanja sudačkih honorara. Čak i oni članovi izvršnog odbora koji su do jučer bili oštro protiv takvog povišenja sudačkih tarifa, sada su prepoznali opravdanost ovog zahtjeva krovne sudačke organizacije.

Zahvaljujem Mariu Zovku koji je prepoznao pekunijarnu groznicu koja trese sudačku organizaciju te na vrijeme u svojem pismu uočio važnost ovog sporazuma između HUŠS-a i HŠS-a te ukazao na neslućene mogućnosti daljnjeg unapređenja ovih odnosa.

Raduje me i smjena izbornika ženske reprezentacije Ervina Sindika te uvrštenje Valentine Golubenko u hrvatsko predstavništvo. Ovim aktom zajamčen je napredak ženskog šaha pod čvrstom palicom i vizijom člana izvršnog odbora HŠS-a iz Rijeke. Ujedno, predlažem da se razmotri mogućnost dodjeljivanja hrvatskog državljanstva i još nekim stranim natjecateljkama kako bi se popravila kvaliteta hrvatskog ženskog šaha.

Visoka moralnost dopredsjednika Saveza i njegovih dojučerašnjih oponenata koji su pronašli snage i prešli preko ranije nastalih sukoba te se sada zajednički bore za interese hrvatskog šaha, uvjerilo me da moje članstvo u Izvršnom odboru HŠS-a više nema smisla jer su ovi ljudi dovoljan jamac boljitka Hrvatskog šaha.

U novonastaloj situaciji zasigurno ne bih mogao konkretno doprinositi radu Saveza.

Stoga, obzirom na nastalu situaciju, te činjenicu da su stvari u Savezu krenule pravim smjerom, s radošću podnosim ostavku na mjesto člana Izvršnog odbora HŠS-a. Svima želim puno uspjeha u daljnjem radu!

S poštovanjem,

Nenad Škare

*odvjetnik*